Virallinen lehti nro C 320 , 06/11/1999 s. 0044



KIRJALLINEN KYSYMYS P-3382/98 esittäjä(t): Sérgio Ribeiro (GUE/NGL) komissiolle (9. marraskuuta 1998) Aihe: Portugalilaisen yhtiön Siderurgia Nacional - Empresa de Servicos, S.A. (SNES) toiminnan mahdollinen lopettaminen Portugalin hallituksen ja Euroopan unionin välisen sopimuksen perusteella Vaikuttaa siltä, ja asia on todistettavissa, että Portugalin valtio hallituksensa kautta ja Euroopan unioni ovat tehneet sopimuksen portugalilaisen yhtiön Siderurgia Nacional - Empresa de Servicos, S.A. (SNES) toiminnan lopettamisesta. Tämän sopimuksen perusteella yrityksen tulee pyytää erilaista konsultointia harjoittavilta yksityisiltä konsulttitoimistoilta tutkimuksia nykyisin teräksen tuotantoon keskittyneen teollisuusalueen siirtämisestä muuhun käyttöön. Yrityksessä on kyseenalaisen yksityistämisen ja supistusten jälkeenkin vielä 1 000 työpaikkaa ja se on edelleen merkittävä osa teollisuutta Portugalissa ja alueella, jossa sen yli 200 hehtaarin laajuiset laitokset sijaitsevat. Sopimus, mikäli sellainen on tehty, herättää monia epäilyksiä ja huolenaiheita. Euroopan yhteisön osuus tässä prosessissa antaa myös aihetta huoleen, ja koska kyseinen osuus tulee vaikuttamaan yleiseen mielipiteeseen, kysyn komissiolta pitääkö paikkansa, että tällainen sopimus on tehty, ja mikäli näin on, minkä strategian osana, mitä varten ja millä ehdoilla se on tehty? Komission jäsenen Karel Van Miertinkomission puolesta antama vastaus (3. joulukuuta 1998) Siderurgia Nacionalin rakenneuudistussuunnitelmasta ilmoitettaessa yhteisön terästeollisuus oli vaikeuksissa. Tuohon aikaan suhdanteet olivat yleisesti huononemassa, kysyntä ja tarjonta vakavasti epätasapainossa ja hinnat romahtaneet. Asiaa koskevia päätöksiä tehdessään komissio otti huomioon teollisuudenalan vakavan tilanteen, mutta lisäksi myös Siderurgia Nacionalin aseman ainoana portugalilaisena teräksentuottajana, jolla on merkittävä teollinen painoarvo. Komissio hyväksyi EHTY:n perustamissopimuksen 95 artiklan nojalla tuen julkiselle Siderurgia Nacional -yritykselle (12 päivänä huhtikuuta 1994 tehty komission päätös 94/257/EHTY tuesta, jota Portugali aikoo myöntää Siderurgia Nacional -teräsyhtiöille(1)). Tuki muodostui pääoman korottamisesta yhteensä 38 000 miljoonalla Portugalin escudolla sekä 22 120 miljoonan escudon velkojen anteeksiantamisesta. Tuki maksettiin vuosina 1994 ja 1995. Syyskuussa 1994 komissio hyväksyi viidensien terästukisääntöjen(2) mukaisesti 4 925 miljoonaa escudoa sosiaalitukea ja 1 000 miljoonaa escudoa tukea ympäristönsuojelua varten. Maaliskuussa 1994 entinen Siderurgia Nacional muutettiin SN SGPS -holding-yhtiöksi, jolla on kolme tuotantolaitosta: SN Planos, SN Longos ja SN Serviços. SN Planos ja SN Longos yksityistettiin. SN SGPS on asetettu selvitystilaan. Rakenneuudistuksen tärkeimpiä osa-alueita on SN Serviçosin masuunin korvaaminen SN Longosin uudella valokaariuunilla. Valokaariuunin asentaminen on ehdottoman välttämätöntä yksityistetyn yhtiön elinkelpoisuuden turvaamiseksi. Masuunin sulkemisen jälkeen suunnitteilla on maa-alueiden ja laitteiden myynti sekä SN Serviçosin asettaminen selvitystilaan. SN Serviçosin sulkemisen yhteydessä on toteutettu muiden työllistymismahdollisuuksien edistämiseen tähtääviä toimenpiteitä kuten työntekijöiden eroamista koskevien sopimusten järjestelmä, erityisiä kannusteita ja tukea työntekijöille, jotka aikovat perustaa oman yrityksen, ja koulutusta tietyillä aloilla (esimerkiksi autotekniikka, ravintola-ala sekä tie- ja vesirakennus). Lisäksi on perustettu toimisto, joka auttaa työntekijöitä löytämään uusia työpaikkoja. SN Longosin uuden valokaariuunin asentamisen siirtyminen on viivästyttänyt SN Serviçosin masuunin sulkemista. Tämän vuoksi komissio on päättänyt jatkaa tilanteen seurantaa vuoteen 2000 saakka. Komissio saa kahdesti vuodessa yksityiskohtaisen kertomuksen entisen Siderurgia Nacionalin rakenneuudistuksesta. Kertomus(3) esitetään neuvostolle kaksi kertaa vuodessa. (1) EYVL L 112, 3.5.1994. (2) EYVL C 390, 31.12.1994. (3) SEK(98) 672 lopullinen.